|  |  |
| --- | --- |
|  |  |

**Høringsnotat vedrørende ændringsbekendtgørelse om Startup Denmark-ordningen**

**1. Indledning**

Formålet med ændringsbekendtgørelsen for Startup Denmark-ordningen er at tilpasse bekendtgørelsen således, at den stemmer overens med lov nr. 686 af 11. juni 2024 (Lov om ændring af udlændingeloven, lov om danskuddannelse til voksne udlændinge m.fl. og integrationsloven og forskellige andre love).

Loven blev fremsat den 11. april 2024 af udlændinge- og integrationsministeren (Kaare Dybvad Bek) og blev endeligt vedtaget af Folketinget ved 3. behandling den 30. maj 2024.

Loven medfører, at der sker en udvidelse af Startup Denmark-ordningen, således at danske statsborgere, som har etableret sig i udlandet, (udlandsdanskere) også kan søge ordningen mhp. at opnå opholdstilladelse for medfølgende familiemedlemmer under samme vilkår og på samme betingelser, som der i dag gør sig gældende for udenlandske ansøgere af ordningen.

Udvidelsen af Startup Denmark-ordningen sker som følge af forslaget om at oprette en ny opholdsordning for medfølgende familiemedlemmer til hjemvendende udlandsdanskere, som involverer en række erhvervsordninger, herunder Startup Denmark-ordningen.

Lovændringen har til formål at udmønte de dele af regeringsgrundlaget (S, V, M), der vedrører ægtefællesammenføring og udlandsdanskeres mulighed for at tage deres familie med til Danmark.

Udkastet til ændringsbekendtgørelsen for Startup Denmark-ordningen har været sendt i høring den 20. maj 2024 med høringsfrist den 14. juni 2024 til i alt syv myndigheder, organisationer, foreninger, m.v.

Der er på baggrund af den eksterne høring modtaget tilbagemeldinger fra Udlændingenævnet og Invest in Denmark.

Bemærkningerne til ændringsbekendtgørelsen gennemgås og kommenteres nedenfor i henholdsvis afsnit 2 og 3. Høringssvarene har ikke givet anledning til ændringer af substantiel karakter. Der er dog foretaget en enkelt præcisering på baggrund af høringssvaret fra Udlændingenævnet.

Bekendtgørelsen vil træde i kraft pr. 1. juli 2024, hvilket er den dag ovennævnte lovændring vil være gældende fra.

**2. Generelle bemærkninger**

Udlændingenævnet henviser til, at følgende fremgår af lovforslag nr. L 46 fremsat den 9. februar 2023, pkt. 2.5.1:

[…]

”Ekspertpanelet består af erfarne konsulenter fra det regionale erhvervsfremmesystem med generel viden om iværksætteri, jf. § 6 i bekendtgørelse nr. 969 af 15. juni 2022 om Startup Denmark-ordningen. Hver forretningsplan bliver i dag vurderet af tre konsulenter. Vurderingen sker med udgangspunkt i en række bedømmelseskriterier. Ekspertpanelets godkendelse har en gyldighed på 6 måneder.”

I den forbindelse bemærker Udlændingenævnet, at 6 måneders-fristen ikke fremgår af bekendtgørelsen om Startup Denmark-ordningen.

Endvidere bemærkes det, at Udlændingenævnet i forbindelse med behandlingen af en konkret klagesag har erfaret, at det kan være vanskeligt at nå at sagsbehandle en sag i både 1. og 2. instans inden for 6 måneder.

Udlændingenævnet opfordrer på den baggrund til, at det adresseres i bekendtgørelsen, hvordan Udlændingenævnet skal forholde sig i en evt. klagesag, hvor ekspertpanelets godkendelse er udløbet og nævnet finder, at der er grundlag for at ændre Styrelsen for International Rekruttering og Integrations afgørelse.

***Kommentar***

Sekretariatet for Startup Denmark bemærker indledningsvist, at det er bekendt med tilfælde, hvor en ansøger tidligere har henvendt sig igen mhp. at få genbedømt sin forretningsplan, som allerede har været præsenteret for ekspertpanelet.

Gyldigheden på de 6 måneder er angivet i lovforslagets bemærkninger, men det er ikke angivet konkret, om gyldigheden er gældende efter ophøret af de 6 måneder i tilfælde af fx en klagesag.

Det bemærkes i den forbindelse, at ekspertpanelets godkendelse af forretningsplaner har en gyldighed på 6 måneder, hvilket betyder, at ansøgeren fra godkendelsen er udstedt, har 6 måneder til at søge opholdstilladelse hos Styrelsen for International Rekruttering og Integration.

Gyldigheden af ekspertpanelets godkendelse forudsætter derfor ikke, at ansøgeren skal have færdigbehandlet sin ansøgning om opholdstilladelse inden for de pågældende 6 måneder.

Hvis en ansøger får afslag på sin opholdstilladelse, klager og får medhold heri, skal ansøgningen ikke genbedømmes, selv hvis de 6 måneder er overskredet.

På baggrund af ovenstående bemærkninger og Udlændingenævnets høringssvar er det nu skrevet ind i ændringsbekendtgørelsen, at der skal indgives en ansøgning om opholdstilladelse hos Styrelsen for International Rekruttering og Integration inden for 6 måneder efter, at godkendelsen er udstedt.

Sekretariatet for Startup Denmark bemærker desuden, at ansøgere, der får sin forretningsplanen godkendt af ekspertpanelet, hidtil er blevet informeret om, at godkendelsen er gyldig i 6 måneder fra godkendelsen, er udstedt. Der er derfor tale om en gengivelse af de eksisterende lovbemærkninger til ordningen i bekendtgørelsen.

Sekretariatet for Startup Denmark bemærker afslutningsvist, at hvordan Udlændingenævnet konkret forholder sig i eventuelle klagesager i forbindelse med afslag på opholdstilladelse som udgangspunkt ligger udenfor Erhvervsministeriets ressortområde og falder udenfor anvendelsesområdet for bekendtgørelsen om Startup Denmark-ordningen.

**3. Konkrete bemærkninger**

Udlændingenævnet og Invest in Denmark har begge angivet, at de ingen bemærkninger har til de ændringsforslag, som høringen vedrører.

***Kommentar***

Der foretages på den baggrund ingen yderligere ændringer af ændringsbekendtgørelsen.

**4. Oversigt over hørte organisationer, foreninger m.v.:**

Udlændinge- og Integrationsministeriet

Udlændingenævnet

Dansk Erhverv

Dansk Industri

Dansk Iværksætterforening

Invest in Denmark

Copenhagen Capacity

**Følgende organisationer har afgivet høringssvar:**

Udlændingenævnet

Invest in Denmark