|  |  |
| --- | --- |
| Til høringspartere, jf. høringslisten |  |

**Høring af udkast til ændringsbekendtgørelse om Startup Denmark-ordningen**

Hermed sendes udkast til ændringsbekendtgørelse om Startup Denmark-ordningen i høring.

*Om Startup Denmark-ordningen*

Startup Denmark-ordningen er forankret i udlændingeloven § 9 a, stk. 2, nr. 10, og muliggør opholdstilladelse i Danmark for udlændinge uden for EU, EØS og Schweiz, der ønsker at drive eller opføre selvstændig erhvervsvirksomhed eller filial af en udenlandsk virksomhed.

Ordningens formål er at tiltrække internationale iværksættere med innovative forretningsideer, der kan skabe nye succesfulde virksomheder og bidrage til vækst og nye arbejdspladser i Danmark.

*Foreslåede ændringer*

Det fremgår af lovforslag nr. 157 om ændring af udlændingeloven, lov om danskuddannelse til voksne udlændinge m.fl. og integrationsloven fremsat 11. april 2024, at der etableres en ny opholdsordning, der giver hjemvendende udlandsdanskere adgang til at få familiemedlemmer med til Danmark på samme vilkår, som der gælder for udenlandske arbejdstagere.

Lovforslaget har til formål at udmønte de dele af regeringsgrundlaget, der vedrører ægtefællesammenføring og udlandsdanskeres mulighed for at tage deres familie med til Danmark.

Dette får betydning for Startup Denmark-ordningen, da udlændinge, der i dag meddeles opholdstilladelse under Startup Denmark-ordningen, har ret til at få deres familie med til Danmark jf. udlændingelovens § 9 m, stk. 1. Reglerne for at få udenlandsk familie med til Danmark omfatter i dag ikke danske statsborgere.

Derfor er der behov for at tilpasse bekendtgørelsen om Startup Denmark-ordningen således, at det bliver muligt for udlandsdanskere at benytte sig af Startup Denmark-ordningen. Forslaget indebærer, at en udlandsdansker, der har fået sin forretningsplan godkendt af det uafhængige ekspertpanel, efterfølgende vil kunne søge om opholdstilladelse til sin familie.

Udlandsdanskere vil hermed få mulighed for at søge Startup Denmark-ordningen mhp. at få sin forretningsplan godkendt af ekspertpanelet. Processen vil følge den der i dag gælder for udlændinge.

Såfremt ansøgningen godkendes, kan der efterfølgende søges om opholdstilladelse hos Styrelsen for International Rekruttering og Integration, som vil foretage den endelige vurdering af, hvorvidt det medfølgende familiemedlem kan få opholdstilladelse, på samme måde som det gælder i dag for medfølgende familiemedlemmer til udenlandske ansøgere.

*Øvrige justeringer*

I forbindelse med ændringen foreslås en præcisering af, hvordan mindre handels-, import- og eksportvirksomheder og -filialer defineres. Det fremgår af den gældende bekendtgørelse § 1, stk. 2, at virksomheder, der er en mindre handels- import og eksportvirksomhed- eller filial ikke kan søge opholdstilladelse efter ordningens stk. 1.

Den foreslåede definition indebærer, at en mindre handels-, import- og eksportvirksomhed- eller filial defineres som: *’’En selvstændig erhvervsvirksomhed eller dansk filial af en udenlandsk selvstændig erhvervsvirksomhed, der beskæftiger sig med handel, import og eksport af varer og ydelser, med færre end 10 ansatte og en årlig omsætning eller balance på højst 2 millioner euro.*’’

Definition baserer sig på EU’s definition af mikrovirksomheder. Definitionen vil herefter anvendes af sekretariatet i screeningen af virksomheder, der jf. bekendtgørelsen kan benytte sig af ordningen.

Bekendtgørelsens ikrafttræden er betinget af, at lovforslaget endeligt vedtages.

Bekendtgørelsen forventes at træde i kraft 1. juli 2024.

**Høringsfrist**

Erhvervsstyrelsen skal anmode om at modtage eventuelle bemærkninger

til udkastet til bekendtgørelse senest den 14. juni 2024.

Høringssvar sendes pr. e-mail til Alexander Sienczak Knudsen: [aleknu@erst.dk](mailto:aleknu@erst.dk)

Eventuelle spørgsmål bedes rettet til Alexander Sienczak Knudsen på mail: [aleknu@erst.dk](mailto:aleknu@erst.dk) eller telefon: 35 29 10 98.

Med venlig hilsen

Alexander Sienczak Knudsen